b'\n_START_ARTICLE_\nVi\xc5\xa1egrad, Mad\xc5\xbearska\n_START_SECTION_\nEtimologija\n_START_PARAGRAPH_\nIme Vi\xc5\xa1egrad je slovanskega izvora in pomeni zgornji del gradu ali zgornje naselje / mesto / trdnjavo. Arhai\xc4\x8dno nem\xc5\xa1ko ime za Vi\xc5\xa1egrad je Plintenburg._NEWLINE_V Bosni in Hercegovini je mesto z istim imenom, Vi\xc5\xa1egrad, znano po mostu Mehmeda Pa\xc5\xa1e Sokolovi\xc4\x87a.\n_START_SECTION_\nZgodovina\n_START_PARAGRAPH_\nVi\xc5\xa1egrad se prvi\xc4\x8d omenja leta 1009 kot ob\xc4\x8dina in glavno mesto arhidiakonije. Po uni\xc4\x8dujo\xc4\x8di invaziji Mongolov na Evropo leta 1242, je bilo mesto obnovljeno na drugem kraju, bolj proti jugu. Mad\xc5\xbearski kralj Karel I. je Vi\xc5\xa1egrad, svoj rodni kraj, leta 1325 razglasil za prestolnico Mad\xc5\xbearske. Leta 1335 je v Vi\xc5\xa1egradu Karel dva meseca gostil in imel kongres s \xc4\x8de\xc5\xa1kim kraljem Janezom Luksembur\xc5\xa1kim ter poljskim kraljem Kazimirjem III. Ta kongres je bil klju\xc4\x8dnega pomena pri ustvarjanju miru med tremi kraljestvi in zagotavljanja zavezni\xc5\xa1tva med Poljsko in Mad\xc5\xbearsko proti habsbur\xc5\xa1ki Avstriji. Drugi kongres je sledil leta 1338. Sigismund Luksembur\xc5\xa1ki, cesar svetega rimskega cesarstva in kralj Mad\xc5\xbearske, je dal preseliti kraljevi prestol v Budo v letih 1405\xe2\x88\x921408. Kralj Matija Korvin je pala\xc4\x8do v Vi\xc5\xa1egradu uporabljal kot dvorno rezidenco. _NEWLINE_Vi\xc5\xa1egrad je izgubil svoj pomen z delitvijo Kraljevine Mad\xc5\xbearske po bitki pri Moh\xc3\xa1csu leta 1526. _NEWLINE_Od leta 1991 so vodilni politiki Mad\xc5\xbearske, \xc4\x8ce\xc5\xa1koslova\xc5\xa1ke in Poljske tukaj organizirali redne forume med dr\xc5\xbeavami t. i. vi\xc5\xa1egrajske skupine, z namerno simboliko na zgodovinsko sre\xc4\x8danje iz leta 1335._NEWLINE_Vi\xc5\xa1egrad je mestne pravice prejel leta 2000.'